+-----------------------------------------------------------------------+
| 6. โครงการในอนาคต (Future Plan)                                       |
+-----------------------------------------------------------------------+

ในปี 2549 บริษัท ฯ มีแผนการก่อสร้างโรงแรมแห่งใหม่
ตลอดจนแผนพัฒนาปรับปรุงต่อเติมโรงแรมจำนวน 6 แห่ง ได้แก่

1. โรงแรมภายใต้ชื่อ โฟร์ซีซั่น รีซอร์ท บนเกาะสมุย จำนวนห้องพัก 60 ห้อง บนพื้นที่ 88 ไร่
ริมชายฝั่งทะเล ซึ่งได้เริ่มการก่อสร้างและคาดว่าจะเสร็จสมบูรณ์ในไตรมาส 3 ปี 2549
โรงแรมนี้จะเป็นโรงแรมชั้นนำบนเกาะ
สมุยซึ่งจะเป็นแหล่งท่องเที่ยวที่มีการขยายตัวของโรงแรมระดับบนอย่างรวดเร็ว
การเพิ่มเที่ยวบินและการเพิ่มขึ้นของสนามกอล์ฟและธุรกิจต่าง ๆ
จะส่งผลให้จำนวนนักท่องเที่ยวที่มีกำลังซื้อสูงบนเกาะสมุยมีจำนวนมากขึ้น

2. โครงการโฟร์ซีซั่น เรสซิเดนซ์ บนเกาะสมุยเป็นบ้านพักหรูจำนวน 15 หลัง
ตั้งอยู่บนพื้นที่ซึ่งอยู่ติดกับโรงแรมโฟร์ซีซั่นรีซอร์ท ซึ่งเริ่มการก่อสร้างแล้ว
คาดว่าจะแล้วเสร็จประมาณไตรมาส 3 ปี 2549

3. โครงการแมริออท ภูเก็ต บีชคลับ ระยะที่ 3
ซึ่งต่อเนื่องจากโครงการในระยะแรกและระยะที่สองของโครงการแมริออท บีชคลับที่จังหวัดภูเก็ต
เป็นโครงการให้บริการภายใต้รูปแบบการแบ่งปันเวลา (Timesharing)
การก่อสร้างโครงการระยะที่สอง จำนวน 84 ยูนิตเสร็จสิ้นในเดือนมกราคม 2549 ที่ผ่านมา
และคาดว่าการขายจะเสร็จสมบูรณ์ในปลายปี 2550 บริษัท ฯ
คาดว่าการก่อสร้างของโครงการระยะที่สามจำนวน 144 ยูนิตจะแล้วเสร็จประมาณกลางปี 2550

4. โครงการโรงแรมบนเกาะมัลดีฟส์ บริษัทฯ ได้เปิดดำเนินการโรงแรมบนเกาะมัลดีฟส์ ไปแล้ว 1
แห่ง คือ โรงแรมโบดูฮูรา จำนวน 50 ห้อง เมื่อเดือนธันวาคม 2548 นอกจากนี้
ยังอยู่ในระหว่างการก่อสร้างของโรงแรมอีกสองแห่ง ประกอบไปด้วยโรงแรมอนันตรา มัลดีฟส์
และโรงแรมนาราดูล มัลดีฟส์ จำนวน 120 และ 30 ห้อง ตามลำดับ
คาดว่าจะสามารถเปิดให้บริการประมาณกลางปี 2549 โรงแรมอนันตรา มัลดีฟท์
,โรงแรมโบดูฮูราและโรงแรมนาราดูล เป็นการร่วมทุนแบบ Joint Venture โดยที่บริษัท ฯ
มีสัดส่วนการลงทุนจำนวนร้อยละ 50 โดยบริษัท ฯ ได้สิทธิการบริหารและการจัดการ (Hotel
Contract Management) ของโรงแรมทั้งสามแห่ง

5. โรงแรมระดับห้าดาวที่จังหวัดภูเก็ต บริษัท ฯ ได้ซื้อที่ดินบริเวณหาดไม้ขาว จังหวัดภูเก็ตในปี
2548 โดยมีแผนพัฒนาเพื่อก่อสร้างโรงแรมระดับห้าดาวแบบพูลวิลล่า จำนวน 88 ห้อง ขณะนี้
ยังอยู่ในระหว่างการเจรจาในส่วนของการบริหารและการจัดการ
โดยคาดว่าการก่อสร้างจะสามารถเริ่มได้กลางปี 2549 และจะแล้วเสร็จในปี 2550

6. โรงแรมโฟร์ซีซั่นส์ เชียงใหม่ บริษัท ฯ มีโครงการขยายจำนวนห้องพัก จำนวน 12 ห้อง
ซึ่งเป็นห้องสวีททั้งหมด จากจำนวนห้องพักที่มีอยู่เดิม จำนวน 64 ห้อง นอกจากนี้
จะขยายในส่วนของเรสซิเดนซ์ จำนวน 5 ห้อง จากเดิมที่มีอยู่ 16 ห้อง
การขยายคาดว่าจะเสร็จสมบูรณ์ในปี 2550

นอกจากการก่อสร้างโรงแรมแห่งใหม่และการเพิ่มจำนวนห้องพักดังกล่าว บริษัทฯ
ยังได้มองหาโอกาสการขยายการให้บริการเพื่อเพิ่มมูลค่าสูงสุดให้กับทรัพยากรที่มีอยู่
โดยการพัฒนาชื่อเสียงของเครื่องหมายการค้าที่ได้จากการมีประสบการณ์ในการบริหารโรงแรมของตนเองมากว่า
30 ปี ในปี 2549 บริษัท ฯ
ได้เริ่มลงนามทำสัญญาในส่วนของธุรกิจการบริหารและจัดการโรงแรมภายใต้เครื่องหมายการค้าอนันตรา
โดยได้รับเลือกและทำสัญญาให้บริหารโรงแรมอนันตรา บาหลี คลิฟท์ รีสอร์ท ซึ่งเป็นโรงแรมขนาด
176 ห้อง ตั้งอยู่บนเกาะบาหลี ประเทศสาธารณรัฐอินโดนีเซีย
มีกำหนดแล้วเสร็จและเริ่มเปิดบริการในปี 2549 บริษัท ฯ ยังทำสัญญาเป็นผู้บริหารโรงแรมอนันตรา
ดูไบ รีสอร์ท 1 และ 2 ซึ่งตั้งอยู่ประเทศสหรัฐอาหรับเอมิเร็ต มีขนาดห้องพัก จำนวน 279
ห้องและ 198 ห้องตามลำดับ โดยมีกำหนดเปิดบริการในปี 2550 นอกจากนี้ บริษัท ฯ
ยังเป็นผู้บริหารโรงแรมทั้ง 3 แห่ง บนเกาะมัลดีฟส์ ซึ่งประกอบไปด้วย โรงแรมโบดูฮูรา จำนวน
50 ห้อง โรงแรมอนันตรา จำนวน 120 ห้องและโรงแรมนาราดูล จำนวน 30 ห้อง

ธุรกิจขายอาหารและเครื่องดื่ม

ในธุรกิจขายอาหารและเครื่องดื่ม บริษัทฯ
มีความได้เปรียบคู่แข่งขันอย่างมีนัยสำคัญโดยการมีสินค้าหลายประเภท (Multi Brands)
และเป็นสินค้าที่สนับสนุนซึ่งกันและกัน อาทิ พิซซ่าและไอศครีม
ทำให้มีส่วนแบ่งตลาดขนาดใหญ่ในประเทศ ซึ่งบริษัทฯ
ใช้เป็นจุดแข็งและสร้างโอกาสทางธุรกิจต่อไปในอนาคต

ในด้านการขยายสาขาเพื่อเพิ่มช่องทางการจัดจำหน่ายสินค้า บริษัทฯ
ยังคงดำเนินการอย่างต่อเนื่องและเข้มข้นในทุกแบรนด์
ทั้งที่เป็นการลงทุนด้วยตนเองและการขายแฟรนไชส์ โดย ณ วันที่ 31 ธันวาคม 2548 บริษัทฯ
มีจำนวนร้านสาขาทั้งที่เป็นของตนเองและร้านสาขาที่เป็นแฟรนไชส์จำนวนรวม 558 ร้าน
เปรียบเทียบกับ ณ วันที่ 31 ธันวาคม 2547
มีจำนวนร้านสาขาที่เป็นของตนเองและร้านสาขาที่เป็นแฟรนไชส์รวม 496 ร้าน
และยังคงมีเป้าหมายที่จะเพิ่มจำนวนร้านสาขาอย่างต่อเนื่องโดยเฉพาะอย่างยิ่งการขยายสาขาออกไปยังต่างประเทศ
โดยแผนการขยายสาขาของธุรกิจอาหารในปี 2549 บริษัทฯ
มีแผนการขยายทั้งในประเทศและต่างประเทศผ่านการลงทุนทั้งในส่วนที่เป็นเจ้าของและร้านสาขาที่เป็นแฟรนไชส์จำนวน
105 ร้าน โดยแบ่งเป็นร้านที่ลงทุนโดยตนเองจำนวน 33 สาขา และการขายแฟรนไชส์จำนวน 72
สาขา

นอกจากการขยายสาขาของร้านอาหารแล้ว บริษัทฯ
ยังให้ความสำคัญกับการคิดค้นและพัฒนาสูตรอาหารและผลิตภัณฑ์ใหม่ๆ
โดยเฉพาะอย่างยิ่งผลิตภัณฑ์พิซซ่า ในปีนี้ บริษัท ฯ
ยังจะนำเสนอผลิตภัณฑ์ไอศครีมชนิดใหม่ภายใต้แบรนด์สเวนเซนส์และแดรี่ควีน
เพื่อสร้างความโดดเด่นและแตกต่างให้กับตัวสินค้าและการเป็นแบรนด์ผู้นำ
รวมทั้งเพื่อให้ตรงกับความต้องการของตลาดมากที่สุด

ธุรกิจให้เช่าศูนย์การค้าและอสังหาริมทรัพย์

การเติบโตของกลุ่มธุรกิจให้เช่าศูนย์การค้าจะเป็นการเน้นการพัฒนาพื้นที่ให้เช่าที่มีอยู่เดิมเพื่อตอบสนองความต้องการของผู้บริโภคในพื้นที่ให้มากขึ้น
ในขณะเดียวกัน บริษัทฯ
ก็ยังมองหาพื้นที่ใหม่ๆที่ตรงกับรูปแบบการให้บริการพื้นที่ศูนย์การค้าของบริษัทฯ ในปัจจุบัน
และมีทำเลที่ตั้งในกลุ่มโรงแรมของบริษัทฯ อาทิ ในเขตหัวหินและภูเก็ต เป็นต้น

การเปิดการให้บริการสำหรับธุรกิจให้เช่าศูนย์การค้าแห่งใหม่คาดว่าจะสามารถให้บริการได้ในปี
2550

ธุรกิจให้บริการเพื่อสุขภาพ

นับตั้งแต่ปี 2542 ที่บริษัทฯ ได้เริ่มทำธุรกิจร่วมกับมันดาราสปา
ปัจจุบันธุรกิจศูนย์บริการเพื่อสุขภาพได้ขยายตัวจนกลายเป็นผู้นำภาคธุรกิจ ในปี 2548 บริษัท ฯ
ได้ประสบความสำเร็จในการมีจำนวนสาขาในประเทศไทย 13 สาขา แทนซาเนีย 2 สาขา,
เกาะมัลดีฟส์ 1 สาขาและประเทศจีน 2 สาขา คาดว่าภายในปี 2549 บริษัทฯ
จะสามารถขยายธุรกิจสปา เพิ่มขึ้นอีกจำนวน 7 สาขาต่างประเทศ อาทิ จีน ตะวันออกกลาง
มัลดีฟส์ และแอฟริกา การเติบโตของธุรกิจสปา โดยเฉพาะการให้บริการภายใต้ชื่อมันดาราสปา
ซึ่งเป็นที่รู้จักดีทั่วโลก นอกจากนี้ บริษัทฯ
ยังจะได้ขยายการให้บริการสปาภายใต้เครื่องหมายการค้าอนันตรา และเดอะ สปา
ซึ่งคาดว่าจะสามารถขยายตัวได้อย่างรวดเร็วในแถบภูมิภาคดังกล่าวเนื่องจากมีความเจริญเติบโตทางเศรษฐกิจสูง
ประกอบกับกระแสนิยมในเรื่องของสุขภาพเป็นปัจจัยเสริม

ธุรกิจบันเทิง

บริษัทฯ ไม่ได้มีการขยายพื้นที่และการให้บริการในส่วนของธุรกิจบันเทิงในปี 2549
แต่จะมีการปรับปรุงในส่วนของเครื่องเล่นบางส่วน
การขยายตัวของธุรกิจในกลุ่มนี้ในอนาคตก็ขึ้นอยู่กับการตอบรับของผู้บริโภค คุณภาพ
และมาตรฐานของเครื่องเล่นภายใต้รูปแบบของการดำเนินงานของริบลี่ย์ ประเทศสหรัฐอเมริกา